Pelkkä silmäys kahteen kuvaan riittää: Patrik Laine ja Sidney Crosby ovat kuin yö ja päivä

NHL:n maalipörssin kärjessä komeilevat Patrik Laine ja Sidney Crosby ovat aivan erilaisia viimeistelijöitä. Se selviää Ilta-Sanomien kokoamista laukausgrafiikoista.

NHL:n maalipörssin kärkikaksikko eroaa pelaajina toisistaan kuin yö ja päivä. Ensinnäkin pelipaikat ovat erilaiset: Sidney Crosbylla on keskushyökkääjänä selkeästi vastuullisempi rooli viisikon yhteispelistä kuin laitahyökkääjänä pelaavalla Patrik Laineella.

Crosby on myös maalintekijänä täysin toista maata Laineeseen verrattuna. Crosby, 29, on dynaaminen ykkössektorin viimeistelijä. Pittsburghin kapteeni latoo suurimman osan maaleistaan parhailta maalintekopaikoilta, aivan maalin läheisyydestä.

Crosbylla on poikkeuksellinen kyky murtautua väkevästi päätyjen ja laitojen kautta häkille, koska hän osaa suojata kiekkoa taidokkaasti painopiste alhaalla. Crosbyn vaarallisuutta lisää monipuolisuus. Maaleja syntyy pienistäkin kulmista ja eri tavoilla. Kanadalaisen rystylaukaus on NHL:n paras. Crosby tekee maaleja voimalla.

*Alla olevista grafiikoista voit katsoa laukaisu-/ohjauspaikan ja minne kiekko päätyi. Värikoodit ovat liikennevaloista eli matala laukaus on vihreällä, puolikorkea keltaisella ja korkea punaisella värillä.

Miten Crosby on tehnyt maalinsa? 1) rannelaukaus, 2) rannelaukaus, 3) rannelaukaus, 4) rannelaukaus, 5) rannelaukaus, 6) ohjaus, 7) rystylaukaus, 8) rystylaukaus, 9) ohjaus, 10) ohjaus, 11) rannelaukaus, 12) rannelaukaus, 13) ohjaus, 14) rannelaukaus, 15) rannelaukaus, 16) ohjaus.

Miten Laine on tehnyt maalinsa? 1) rannelaukaus, 2) rannelaukaus, 3) lyöntilaukaus, 4) rannelaukaus, 5) rannelaukaus, 6) rannelaukaus, 7) rannelaukaus, 8) ohjaus, 9) ohjaus, 10) rannelaukaus, 11) lyöntilaukaus, 12) rannelaukaus, 13) rannelaukaus, 14) lyöntilaukaus, 15) lyöntilaukaus, 16) rannelaukaus.

Katso Laineen 15 maalia alla olevalta videolta.

16. maali syntyy tässä:

Laine on puhdasverinen sniper, joka pystyy yllättämään veskareita kaukaa b-pisteiden takaa. Nuorella tähtitulokkaalla riittäisi raameja ajaa väkevämminkin luukulle, mutta teknisesti puhdas ja poikkeuksellisen painavasti lähtevä laukaus tekee tuhoa kauempaakin.

Laine osaa tehdä älykkäästi itselleen laukaisutilaa juuri ennen syöttöä, minkä ansiosta hän pääsee tykittämään usein hyvältä linjalta. Kuti lähtee tarkasti ja kovaa suorasta luistelusta tai suoraan syötöstä.

– Mentaliteettini on aina vain laukoa mahdollisimman lujaa kohti maalia, Laine tiivisti.

Laine, 18, uskaltaa laukoa kaukaa huonommistakin paikoista, vaikka edessä olisi puolustaja. Etenkin ylivoimalla Laineen piiska on painunut tulisesti ja kovalla prosentilla blokkaavan pelaajan vierestä maalille.

– Pyrin aina ampumaan pakin toiselta puolelta vain maalia kohti, ettei kiekko osu ainakaan ensimmäiseen polvisuojaan. Kun kiekkoon osuu hyvin, siitä tulee yleensä hyvä ripari tai maali. Nyt on mennyt maalia kohti hyvällä prosentilla, Laine sanoi.

Laine on tehnyt maaleistaan kymmenen rannelaukauksella, neljä lyöntilaukauksella ja kaksi ohjaamalla.